O‘zbekistonda oliy ta’lim va qurilishni korrupsiyasiz sohaga aylantirish bo‘yicha “yo‘l xaritasi” ishlab chiqiladi

9-noyabr kuni O‘zbekiston korrupsiyaga qarshi kurashish milliy kengashi majlisi bo‘lib o‘tdi, deb xabar beradi Oliy Majlis Senati matbuot xizmati.

Tadbirni Oliy Majlis Senati raisi, Korrupsiyaga qarshi kurashish milliy kengashi raisi Tanzila Norboyeva kirish so‘zi bilan ochib bergan. Yig‘ilish davomida oliy ta’lim, sog‘liqni saqlash, kapital qurilish hamda davlat xaridlari sohalarini korrupsiyasiz sohaga aylantirish bo‘yicha “yo‘l xarita”lari qabul qilinib, ular ustidan ta’sirchan parlament nazorati o‘rnatilgani ta’kidlangan.
Xususan, oliy ta’lim va kapital qurilish sohalaridagi bir qator tartib-taomillar soddalashtirilgan, inson omili kamaytirilgan, ayrim xizmatlarning raqamlashtirilishi hisobiga korrupsiyaviy holatlarni keltirib chiqaruvchi omillar bartaraf etilgan.
Yig‘ilishda davlat rahbarining 2021-yil 6-iyuldagi farmoni bilan tasdiqlangan Korrupsiyaga qarshi kurashish bo‘yicha 2021—2022-yillarga mo‘ljallangan Davlat dasturida belgilangan vazifalarning ijrosi muhokama qilingan.

Majlisda oliy va o‘rta maxsus ta’lim hamda qurilish vazirlarining hisobotlari eshitilib, oliy ta’lim va kapital qurilish sohalarini korrupsiyasiz sohaga aylantirish bo‘yicha 2022—2023-yillarga mo‘ljallangan “yo‘l xaritasi”ni ishlab chiqish vazifasi topshirilgan.
Ma’lum qilinishicha, Jahon odil sudlov loyihasi tomonidan yuritiladigan Huquq ustuvorligi indeksining 2021-yil hisobotida O‘zbekiston 19 pog‘onaga, 139 ta mamlakat orasida 89-o‘rindan 70-o‘ringa ko‘tarilgan.
Yig‘ilishda kun tartibiga kiritilgan boshqa masalalar ham muhokama qilinib, tegishli qaror qabul qilingan.
Eslatib o‘tamiz, Shavkat Mirziyoyev 2020-yil 24-yanvarda Oliy Majlisga yo‘llagan murojaatnomada korrupsiyaning oqibatlari bilan kurashishdan ko‘ra barvaqt oldini olishga o‘tish kerakligini ta’kidlab, unga qarshi kurashishga mas’ul bo‘ladigan alohida organ tuzishni taklif qilgan edi. 2020-yilning 11-fevralida mazkur organni tashkil etish masalalari bo‘yicha Prezident raisligida yig‘ilish bo‘lib o‘tgandi. Shu yilning iyunida esa “O‘zbekiston Respublikasida korrupsiyaga qarshi kurashish tizimini takomillashtirish bo‘yicha qo‘shimcha chora-tadbirlar to‘g‘risida”gi farmonga muvofiq, Korrupsiyaga qarshi kurashish agentligi tashkil etilgan edi.